FAKKELTOG: I oktober samlet flere hundre demonstranter seg foran Stortinget for å krevet at de 130 enslige mindreårige som fyller 18 år i høst skal få bli. Foto: Oda Leraan Skjetne VG

Sp sier nei til akutt stans i Afghanistan-returene

Sp kunngjør nå at de ikke vil stemme for forslaget om akutt returstans til Afghanistan. Dermed faller forslaget.

Oppdatert 8. november 2017

Artikkelen er over to år gammel

Både Ap og Sp må stemme for, hvis SV skal få flertall for sitt forslag om returstans til Afghanistan.

NRK melder nå imidlertid at Sp ikke vil stemme for forslaget. Det bekrefter partiet også overfor VG.

– Vi vil ha en grundig og ordentlig komitébehandling. Derfor kommer vi ikke til å støtte forslaget fra SV på tirsdag, sier Sps innvandringspolitiske talskvinne Heidi Greni til VG.

Både Ap og Sp hadde møter med sine respektive stortingsgrupper onsdag ettermiddag. Også Arbeiderpartiet sier nei til SVs forslag.

– Konklusjonen er at Norge og flere andre land vurderer det som akseptabelt å reise tilbake til deler av Afghanistan, derfor sier vi nei til SVs forslag, sier partileder Jonas Gahr Støre til VG.

– Jeg forstår at det er krevende å reise dit, men prinsippet må være at hvis man ikke har rett til beskyttelse, så må man returnere, sier Støre videre.

Nytt asylopprør i Ap

Ap har igjen vært rammet av et asylopprør, med klar beskjed fra flere fylkesparti, tidligere statsråder og AUF om å stemme for forslaget om akutt returstans til Afghanistan.

Det er den samme saken som splitter partiet nå, som splittet dem på landsmøtet i vår: Midlertidig opphold for enslige mindreårige asylsøkere.

Innvandrings- og integreringsminister Sylvi Listhaug advarte onsdag Stortinget mot å stemme for forslaget. Hun mener det kan gjøre Norge til «en frihavn i Europa for afghanske borgere»:

Dette er saken:

• I løpet av høsten fyller hele 130 enslige mindreårige asylsøkere 18 år – og da har UDI vedtatt at de må ut.

• SV, MDG og Rødt har foreslått en stans i returene helt til sikkerheten rundt Afghanistan-returene er avklart. Men det tar tid, fordi saken må gjennom en tidkrevende behandling i Stortinget.

• Derfor har SV også fremmet forslag om en akutt stans i returene, som det trolig skal stemmes over i neste uke. De er avhengig av Ap og Sp for flertall - og Sp har nå varslet at de stemmer imot.

Strid om returene

Det vanlige forslaget om returstans, som skal ha en lang behandling i Stortinget, skal fortsatt opp til behandling. Men det er altså ikke flertall for en akutt stopp.

Onsdag kveld sier AP i en pressemelding at de også vil stemme mot dette forslaget.

– Regjeringen har i dag forsikret Stortinget om at det er trygt å returnere mennesker med avslag på søknadene til Afghanistan. Det lytter vi til. Regjeringen er ansvarlig for at det er akseptabelt med retur til Afghanistan, heter det i pressemeldingen.

Videre sier de at de derfor heller ikke vil stemme for det vanlige forslaget om returstans.

– Vi har fremmet forslag i Stortinget som skal forsikre om at barnets beste vurderes og vektlegges i større grad enn i dag. Forslaget om innføring av sårbarhetskriterier samlet partiet seg om på landsmøtet i vår. Får vi flertall i Stortinget for dette, vil det bety en ny politikk med mindre bruk av midlertidig opphold, skriver de.

UDI-direktør Frode Forfang mener at det ikke er sikkerheten i Afghanistan det er uenighet om, men terskelen for å få asyl i Norge.

Dette sa utenriksministeren om sikkerhetssituasjonen i Afghanistan på onsdag:

GÅR IMOT: Her er Sps partileder Trygve Slagsvold Vedum (i midten) og partiets innvandringspolitiske talsperson Heidi Greni (til høyre). Foto: Vidar Ruud NTB scanpix

Publisert: 08.11.17 kl. 16:16 Oppdatert: 08.11.17 kl. 19:58

Les også